C 319/24

Žaloba podaná 18. júla 2018 – Ryanair a iní/Komisia

(Vec T-448/18)

(2018/C 319/29)

Jazyk konania: angličtina

Účastníci konania

Žalobkyne: Ryanair DAC (Swords, Írsko), Airport Marketing Services Ltd (Dublin, Írsko) a FR Financing (Malta) Ltd (Douglas, Isle of Man) (v zastúpení: E. Vahida a I. Metaxas-Maranghidis, advokáti, a B. Byrne, solicitor)

Žalovaná: Európska komisia

Návrhy

Žalobkyne navrhujú, aby Všeobecný súd:

— zrušil články 5 a 6 rozhodnutia Európskej komisie (EÚ) 2018/628 z 11. novembra 2016 o štátnej pomoci SA.24221(2011/C) (ex 2011/NN), ktorú poskytlo Rakúsko letisku Klagenfurt, spoločnosti Ryanair a iným leteckým spoločnostiam využívajúcim toto letisko (Ú. v. EÚ L 107, 2018, s. 1) a články 9, 10 a 11 uvedeného rozhodnutia v rozsahu, v akom sa týkajú žalobkýň,

— uložil žalovanej povinnosť nahradiť trovy konania

Dôvody a hlavné tvrdenia

Na podporu svojej žaloby žalobkyne uvádzajú šesť žalobných dôvodov.

1. Prvý žalobný dôvod sa zakladá na tom, že napadnuté rozhodnutie porušuje ustanovenie o premlčacích lehotách podľa článku 15 nariadenia (ES) č. 659/1999 ustanovujúceho podrobné pravidlá na uplatňovanie článku 93 Zmluvy o ES (1), a článku 17 nariadenia (EÚ) 2015/1589 stanovujúceho podrobné pravidlá na uplatňovanie článku 108 Zmluvy o fungovaní Európskej únie (2) a neobsahuje odôvodnenie vzhľadom na to, že desaťročná premlčacia lehota sa vzťahovala na dve dohody z roku 2002, ktorých sa toto rozhodnutie aj tak týkalo.

2. Druhý žalobný dôvod je založený na tom, že napadnuté rozhodnutie porušuje článok 41 Charty základných práv Európskej únie, zásadu riadnej správy a právo žalobkýň na obranu, pretože Komisia neumožnila žalobkyniam prístup k spisu týkajúcemu sa vyšetrovania a neumožnila im, aby účinne vyjadrili svoje stanoviská.

3. Tretí žalobný dôvod je založený na tom, že napadnuté rozhodnutie porušuje článok 107 ods. 1 ZFEÚ, pretože Komisia nesprávne prisúdila uzavretie dohôd so žalobkyňami štátu.

4. Štvrtý žalobný dôvod je založený na tom, že napadnuté rozhodnutie porušuje článok 107 ods. 1 ZFEÚ, pretože Komisia nepreukázala selektívnosť.

5. Piaty žalobný dôvod je založený na tom, že napadnuté rozhodnutie porušuje článok 107 ods. 1 ZFEÚ, pretože Komisia dospela k nesprávnemu záveru, že dohody medzi letiskom a žalobkyňami priniesli žalobkyniam výhodu. Komisia nesprávne vylúčila možnosť, že časť marketingových služieb bola kúpená z dôvodu všeobecného záujmu, nesprávne odmietla pripustiť porovnávaciu analýzu, ktorú navrhli žalobkyne, dopustila sa zjavne nesprávneho skutkového posúdenia a neuviedla dôvody v rámci analýzy ziskovosti, keďže svoje závery oprela o neúplné, nespoľahlivé a nevhodné údaje; takisto nepriradila správnu hodnotu službám poskytnutým na základe dohôd o marketingových službách, nesprávne vylúčila dôvod, pre ktorý letisko rozhodlo nakúpiť marketingové služby, a nesprávne vylúčila širší výhody vyplývajúce letisku z aktivít spoločnosti Ryanair.

6. Šiesty žalobný dôvod je založený na subsidiárne na porušení článku 107 ods. 1 a 108 ods. 2 ZFEÚ, pretože Komisia sa dopustila zjavne nesprávneho právneho posúdenia a právneho posúdenia pri stanovení výšky návratnej pomoci v rámci usmernení členskému štátu, podľa ktorých je úprava výšky návratnej pomoci dobrovoľná, a vzhľadom na to, že medzi odôvodnením napadnutého rozhodnutia a jeho výrokovou časťou existujú rozpory.

(1) Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, 1999, s. 1).

(2) Nariadenie Rady (EÚ) 2015/1589 z 13. júla 2015 stanovujúce podrobné pravidlá na uplatňovanie článku 108 Zmluvy o fungovaní Európskej únie (Ú. v. EÚ L 248, 2015, s. 9).